Напад Хулагуа на Кутуза спречила је смрт главног кана Мангуа (11. август 1259). Хулагу је принуђен да се врати у Персију како би се умешао у борбу за власт. Оставио је тек ограничени број коњаника (10 до 20 хиљада). Јула 1260. муслимани упадају у Палестину и Монголима наносе велики пораз код Ајн Џалута. Муслиманску војску предводио је Бајбарс и тек негде пред крај битке се појавио Кутуз и преузео вођство. Кутуз победоносно улази у Дамаск. Само три месеца након битке код Ајн Џалута Кутуза убија Бајбарс. Неки непознати војник му је пришао и затражио да му пољуби руку. Док се султан бавио њиме, Бајбарс је пришао с леђа и забио му нож у врат (24. октобар 1260). Бајбарс преузима власт.